Londen hernu nie Uber-lisensieFoto: Metropolitan Police Service/Facebook Die vervoerreguleerder Transport for Londen (TfL) het besluit om nié ŉ nuwe lisensie aan Uber uit te reik om in dié stad sake te doen nie. Die reguleerder is van mening dat die taxi-app nie veilig genoeg is nie, omdat kliënte toegelaat word om saam met bestuurders te ry wat moontlik nie gelisensieer of verseker is nie. Uber het reeds in 2017 sy lisensie verloor om sy dienste in Londen te bedryf, weens ŉ gebrek aan veiligheid. Die lisensie is egter vir 15 maande en later ŉ verdere twee maande verleng. Dié verlenging het Sondag verval, berig die BBC. Helen Chapman, hoof van lisensiëring by TfL het aan die BBC gesê veiligheid is hulle hoogste prioriteit. “Hoewel ons besef dat Uber verbeterings aangebring het, is dit onaanvaarbaar dat kliënte toegelaat word om in ŉ voertuig te klim met bestuurders wat nie gelisensieer of verseker is nie,” sê Chapman. Uber sê egter die besluit is “verkeerd”, aangesien dié diens die afgelope twee maande ŉ oudit van elk van hul 45 000 motorbestuurders in Londen gedoen het. “Ons het ons onderneming die afgelope twee jaar tot só ŉ mate aangepas dat ons ŉ hoë standaard vir veiligheid stel,” sê Jamie Heywood, streeksbestuurder van Uber in Noord- en Oos-Europa. ŉ Uber-bestuurder van Gordonsbaai is onlangs van onbehoorlike gedrag aangekla nadat hy glo voor ŉ vrouepassasier gemasturbeer het. Die nuusdiens Bloomberg het boonop in Augustus berig dat Uber ŉ rekordverlies van $5,2 miljard in die kwartaal tot einde Junie gely het.